2015. | 01. | 24.
Klebelsberg Intézményfenntartó Központ Orosházi Tankerülete

Kis iskolák köteléke
Projektzáró rendezvény

2014 januárjában 13,53 millió forintos Európai Uniós támogatással indult az a testvériskolai kapcsolatok kialakítására létrehozott projekt, melynek projektzáró rendezvényét 2015. január 23-án tartották Almáskamaráson.
A Klebelsberg Intézményfenntartó Központ Orosházi Tankerülete - mint kedvezményezett - az Orosházi Vörösmarty Mihály Általános Iskola Rákóczitelepi Tagintézményét és az almáskamarási Károlyi Bernát Nyelvoktató Német Nemzetiségi Általános Iskolát vonta be az „EGÉSZSÉGES TERMÉSZET, TERMÉSZETES EGÉSZSÉG” című, TÁMOP-3.3.14A-12/1-2013-0016 azonosító számú pályázatába. A projektzárón Szűts Gézáné, a KLIK Orosházi Tankerülete tankerületi igazgatója mondott köszöntőt, majd az almáskamarási iskola tanulói adtak műsort. Ezután a vendéglátó Mezőkovácsházi Tankerület vezetője, Bánki András tankerületi igazgató üdvözölte a megjelenteket.
A projekt célkitűzéseiről, megvalósításáról Orosz László projektmenedzser és Kissné Tarján Kartalin szakmai vezető adott tájékoztatást Elhangzott, hogy az egy évnyi közös munka során az iskolák a természetvédelem, a környezettudatosság és az egészséges életmódra nevelés témákban meglévő hagyományaikra alapozva valósították meg a projektet. A pályázatnak köszönhetően a kötelező óraszámon felül tantárgyi fejlesztésekkel, pályaorientációs tevékenységgel, heti szakmai találkozókkal gazdagodtak az iskolai mindennapok.
A szakmai munka további részleteiről az azokat megvalósító pedagógusok tartottak képes beszámolókat: heti rendszerességű szakmai találkozók (Pintér Edit), pályaorientációs tevékenység (Mazán Attiláné), tantárgyi fejlesztések (Balogh Éva), tanulmányi, kulturális és szabadidős programok (Molnár Adrienn), az intézmények közös programjai (Lénárd Lászlóné), előadássorozatok, nyilvánosság (Rostáné Pirer Katalin). Az előadásokból kiderült, hogy tanulmányi, kulturális és szabadidős tevékenységként a pályázat keretében volt könyvtár-, múzeum- és üzemlátogatás, komposztálás, kerékpártúrák, falutakarítás, gyopárosfürdői gyalogtúra, a nagymágocsi kastélypark és a kevermesi tanösvény bejárása, de a diákok ellátogattak a kardoskúti Fehér-tó napjára, a Hortobágyi Nemzeti Parkba is. A két iskola pedagógusai és tanulói többször találkoztak személyesen is: előadásokat tartottak, tanulmányi kirándulásokat szerveztek, ellátogattak a gyulai kalandparkba és a szegedi Vadasparkba is. A pályázat hosszabb-rövidebb bentlakásos programokra is módot adott. A rákóczitelepi diákok kétnapos kirándulás keretében az almáskamarási Márton napi lampionos felvonuláson vettek részt, majd másnap a mezőhegyesi Ménesbirtokra tettek kirándulást. Az almáskamarási gyerekek Rákóczitelepre látogatva a Föld napja rendezvény után Gyopároson az élményfürdővel ismerkedtek meg. Mindkét iskola tanulói közös résztvevői voltak a Gyula-Városerdőn eltöltött öt napos nyári erdei iskolának. A felsorolt személyes találkozók mellett a pályázatban szerepet kapott az elektronikus kapcsolattartás is pl. email, közösségi oldal, honlap formájában.
A rendezvény programját a bevont tanulók képviselőinek élménybeszámolója színesítette. Amint az a projektzárón elhangzott, a közös munkát a fenntartási időszakban is folytatják az intézmények.
Bővebb információ a pályázati programról a +3668/411-049 telefonszámon, a palyazat@vmoh.hu e-mail címen és a http://www.vmoh.hu/paly/eu/t3314/0016/index.htm honlapról tudható meg.